America d'o Norte u tamién  Nordamerica, ye un subcontinent que fa parte d'o continent d'America y que s'estendilla por l'Hemisferio Occidental dende l'ocián Glacial Arctico por o norte, dica la muga de Mexico con Guatemala y Belize por o sud, estando a la vegada delimitau por l'ocián Pacifico a l'ueste, y por l'ocián Atlantico a l'este. Se considera que America Central no en fa parte, a diferencia d'os cheografos de países anglo-saxos, que encluyen America Central en America d'o Norte, que seguntes ista concepción plega asinas dende Alaska dica l'istmo de Panamá (encluyendo-ie tamién as Antillas). Tamién de vegatas se considera que Mexico no en fa parte, estando adhibito seguntes istas concepcions a America Central, mas que mas por consideracions de tipo cultural, en estar Canadá y Estaus Unius países anglo-parlants y Mexico un país hispano-parlant. Sindembargo, t'a mayor parte d'a comunidat scientifica d'America d'o Norte en fan parte os estatos de Canadá, Estaus Unius y Mexico.